B4-0484/97

Ψήφισμα σχετικά με την εντολή της Ομάδας Συμβούλων για τη Δεοντολογία της Βιοτεχνολογίας στην Ευρωπαϊκή Επιτροπή

Το Ευρωπαϊκό Κοινοβούλιο,

- έχοντας υπόψη τις μέχρι σήμερα γνωμοδοτήσεις της Ομάδας Συμβούλων για τη Δεοντολογία της Βιοτεχνολογίας στην Ευρωπαϊκή Επιτροπή (ΟΣΔΒ),

- έχοντας υπόψη τα ψηφίσματά του της 16ης Μαρτίου 1989 σχετικά με τα δεοντολογικά και νομικά προβλήματα που προκύπτουν από τις γενετικές επεμβάσεις ((ΕΕ C 96, 17.04.1989, σελ. 165.)) και σχετικά με την τεχνητή γονιμοποίηση «in vivo» και «in vitro» ((ΕΕ C 96, 17.04.1989, σελ. 171.)), καθώς και το ψήφισμά του της 12ης Μαρτίου 1997 σχετικά με την κλωνοποίηση ((ΣΠ της ημερομηνίας αυτής, Μέρος ΙΙ, σημείο 9.)),

- έχοντας υπόψη την ανακοίνωση που υπέβαλε η Επιτροπή το 1991 στο Ευρωπαϊκό Κοινοβούλιο και το Συμβούλιο: «Προώθηση του ανταγωνιστικού περιβάλλοντος για βιομηχανικές δραστηριότητες που στηρίζονται στη βιοτεχνολογία εντός της Κοινότητας» (SEC(91)0629),

- έχοντας υπόψη τη Λευκή Βίβλο της Επιτροπής: «Ανάπτυξη, Ανταγωνιστικότητα, Απασχόληση - Οι προκλήσεις και η πορεία προς τον 21ο αιώνα»,

- έχοντας υπόψη τη Σύμβαση του Συμβουλίου της Ευρώπης για την προστασία των ανθρωπίνων δικαιωμάτων και της ανθρώπινης αξιοπρέπειας όσον αφορά τις εφαρμογές της βιολογίας και της ιατρικής («Σύμβαση για τη Βιοδεοντολογία») ((Εγκριθείσα από την Επιτροπή Υπουργών στις 19 Νοεμβρίου 1996, έγγραφο DIR/JUR(96)14 της Διεύθυνσης Νομικών Υποθέσεων του Συμβουλίου της Ευρώπης.)), καθώς και το ψήφισμά του της 20ης Σεπτεμβρίου 1996 σχετικά με το σχέδιο σύμβασης ((ΕΕ C 320, 28.10.1996, σελ. 268.)),

Α. λαμβάνοντας υπόψη ότι η εντολή της ΟΣΔΒ λήγει την 31η Ιουλίου 1997,

Β. εκτιμώντας ότι είναι ανάγκη να διασφαλισθεί ότι τα οφέλη της βιοτεχνολογίας δεν χάνονται ως αποτέλεσμα κακής χρήσης, έλλειψης δεοντολογικών ορίων ή μιας πληροφόρησης των εντυπώσεων,

Γ. εκτιμώντας ότι πρέπει να καθιερωθούν κατάλληλες μέθοδοι για τη ρύθμιση και τον σχεδιασμό των εξελίξεων στον τομέα της γενετικής,

Δ. εκτιμώντας ότι όλες οι απαραίτητες πληροφορίες πρέπει να τίθενται στη διάθεση της κοινής γνώμης[semigr ] εκτιμώντας επίσης ότι η ΕΕ πρέπει να αναλάβει ηγετικό ρόλο στην προώθηση του δημόσιου διαλόγου,

Ε. εκτιμώντας ότι η ΟΣΔΒ έχει διαδραματίσει, και πρέπει να εξακολουθήσει να διαδραματίζει ουσιαστικό ρόλο στον εν λόγω διάλογο,

ΣΤ. εκτιμώντας ότι η έρευνα στον τομέα της βιοτεχνολογίας έχει μεγάλες δυνατότητες να ωφελήσει την ανθρωπότητα, αλλά πρέπει να γίνονται σεβαστές οι δεοντολογικές πτυχές,

1. επιβεβαιώνει την πεποίθησή του ότι πρέπει να θεσπισθούν, στους τομείς της βιολογίας, της βιοτεχνολογίας και της ιατρικής, δεοντολογικοί κανόνες, που θα βασίζονται στο σεβασμό της ανθρώπινης αξιοπρέπειας, και ότι τέτοιοι κανόνες πρέπει να εφαρμόζονται, ει δυνατόν, καθολικά και να διασφαλίζουν υψηλό επίπεδο προστασίας[semigr ]

2. αναγνωρίζει το έργο που έχει επιτελέσει μέχρι σήμερα η ΟΣΔΒ, καθώς και τη συμβολή της στην πληροφόρηση της κοινής γνώμης και στο δημόσιο διάλογο ια τη βιοτεχνολογία, αλλά επισημαίνει ότι πρέπει να βελτιωθούν οι μέθοδοι εργασίας και η διάρθρωση της ΟΣΔΒ[semigr ]

3. επισημαίνει ότι έχει δοθεί υπερβολική προσοχή στα συμφέροντα της έρευνας παρά στις ενδεχόμενες συνέπειές της στην κοινωνία[semigr ]

4. ζητεί από την Επιτροπή να ανανεώσει και να διασαφηνίσει την εντολή της ΟΣΔΒ, ιδιαίτερα όσον αφορά τη σύνθεσή της, τις υποχρεώσεις της, τους τομείς αρμοδιοτήτων της, καθώς και να ζητεί τη γνώμη του Κοινοβουλίου και να το ενημερώνει σε όλες τις φάσεις των εργασιών[semigr ] πιστεύει ότι το Κοινοβούλιο πρέπει να καλείται να γνωμοδοτεί σχετικά με τον διορισμό μελών της ΟΣΔΒ[semigr ]

5. εκφράζει τη λύπη του διότι οι δηλώσεις της ΟΣΔΒ δεν υπήρξαν σε ορισμένες περιπτώσεις (επί παραδείγματι όσον αφορά τις επεμβάσεις στην γραμμή γεννητικών κυττάρων ή την κλωνοποίηση ανθρώπων) αρκετά σαφείς και επισημαίνει ότι καταδικάζει πάντοτε τέτοιες και άλλες μεθόδους και τεχνικές οι οποίες προσβάλλουν την ανθρώπινη αξιοπρέπεια[semigr ]

6. καλεί την Επιτροπή να υποβάλει προτάσεις που θα διασφαλίζουν τη συμμετοχή του Κοινοβουλίου σε δεοντολογικά θέματα στον τομέα της βιοτεχνολογίας[semigr ] θεωρεί ότι η Επιτροπή πρέπει να καταθέτει στο Κοινοβούλιο ετήσια έκθεση επί των εν λόγω θεμάτων και των δραστηριοτήτων της ΟΣΔΒ[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις των κρατών μελών.